Foto: Gru-ongeluk naby Nelspruit eis seweSewe mense is dood en sewe is ernstig beseer nadat ŉ viertrekvoertuig en ŉ minibus-taxi Vrydagoggend op die N4-snelweg tussen Nelspruit en Malelane gebots het. “Sewe mense is dood. Vyf slagoffers was in die taxi en twee in die ander voertuig,” het Moeti Mmusi, Mpumalanga se veiligheidswoordvoerder, gesê. Die sewe mense wat ernstig beseer is, is na ŉ hospitaal in Nelspruit gehaas. Die oorsaak van die ongeluk is nog nie bekend nie en word deur die polisie ondersoek. Vusi Shongwe, LUR vir veiligheid en sekuriteit, het sy medelye met die slagoffers se families uitgespreek. “Te veel lewens word op ons paaie verloor,” het Shongwe gesê. Met die ekstra verkeer op die paaie as gevolg van die skoolvakansie het Shongwe ŉ beroep op alle motoriste gedoen om versigtig en verantwoordelik te bestuur.